b'\n_START_ARTICLE_\nSemen\xc4\x8dica\n_START_PARAGRAPH_\nSemen\xc4\x8dica ali spermij, strokovno tudi spermatozoj, je gibljiva mo\xc5\xa1ka spolna celica, gameta, ki se v procesu spolnega razmno\xc5\xbeevanja zdru\xc5\xbei z \xc5\xbeensko gameto (jaj\xc4\x8decem) in tvori zigoto. Semen\xc4\x8dice nastajajo iz zarodnih celic mo\xc5\xa1kega razmno\xc5\xbeevalnega sistema s procesom mejoze oz. redukcijske delitve, pri kateri vsaka h\xc4\x8derinska celica prejme polovice kromosomov. Ob zdru\xc5\xbeitvi z jaj\xc4\x8decem (oploditvijo) se homologni kromosomi v obeh kombinirajo, zato ima zigota ponovno poln nabor jedrne DNK in se pri\xc4\x8dne razvijati v zarodek. Semen\xc4\x8dica prispeva pribli\xc5\xbeno polovico genskega zapisa, razen, v ve\xc4\x8dini primerov, mitohondrijske DNK, saj razen jedra prakti\xc4\x8dno nima drugih organelov, kot so mitohondriji. \xc4\x8clove\xc5\xa1ke semen\xc4\x8dice tako skoraj nimajo citoplazme in tudi DNK je izredno tesno stisnjena, da je lahko celica \xc4\x8dim manj\xc5\xa1a - tudi do \xc5\xa1estkrat bolj kot pri somatskih celicah._NEWLINE_Gibljivost semen\xc4\x8dici dajejo bi\xc4\x8dki, \xc4\x8dlove\xc5\xa1ke imajo enega, semen\xc4\x8dice drugih organizmov pa lahko tudi po ve\xc4\x8d. Posebnost so gliste, pri katerih nobena celica nima bi\xc4\x8dka, njihove semen\xc4\x8dice se namesto tega premikajo ameboidno. Poleg \xc5\xbeivali imajo gibljive semen\xc4\x8dice tudi briofiti, praprotnice in nekatere golosemenke. Jaj\xc4\x8dece oddaja kemi\xc4\x8dne snovi, ki povzro\xc4\x8dijo usmerjeno gibanje semen\xc4\x8dice proti njemu (kemotaksija). Okvare tega mehanizma so med vzroki za neplodnost._NEWLINE_Prvi, ki je opisal semen\xc4\x8dice, je bil nizozemski mikroskopist Antonie van Leeuwenhoek leta 1667.'